Durant la Setmana Internacional dels Arxius donarem la paraula a dipositants, usuaris i col·laboradors de l'Arxiu Nacional de Catalunya
La campanya, que ofereix la veu dels seus usuaris, dipositants i col·laboradors, és la principal participació de l'Arxiu Nacional de Catalunya a la.
El centre també posa en línia una visita virtual i atansa els arxius a tothom amb un petit espot que tindrà la màxima difusió.
Durant la jornada del 9 de juny gaudirem el Dia Internacional dels Arxius, element central de la més extensa Setmana Internacional dels Arxius (del 7 al 14 de juny), que les institucions, les entitats i els professionals celebrem a nivell mundial, amb el propòsit de donar a conèixer la feina que fem i el patrimoni que gestionem, conservem i posem a l'abast de tothom.
Aquest 2020 el Consell Internacional d'Arxius (ICA) ha proposat el lema, que des de l'Arxiu Nacional fa algunes setmanes que intentem divulgar també arreu en la nostra llengua:.
Però enguany, a més, aquest mes d'octubre, l'Arxiu Nacional de Catalunya complirà 40 anys d'existència ( ), així que hem cregut que valia la pena donar-hi encara un relleu més especial a la nostra participació a la Setmana Internacional dels Arxius.
En les circumstàncies tan especials de pandèmia que han impactat també la nostra activitat, hem pensat que seria magnífic comptar amb la veu plural, recollida en petits clips de vídeo auto-gravats des de casa, molts en situació de confinament, d'un elenc ampli de persones que han interactuat amb nosaltres al llarg de tants anys, sovint intensament, ja sigui com a usuaris del centre, com a dipositants d'arxius i/o com a col·laboradors en la tasca de conservació, difusió i accés als nostres fons documentals, tant de caràcter públic com d'origen privat.
A mesura que els anem desvetllant, hi trobareu algunes cares conegudes, representants institucionals, professionals de la investigació i la docència universitària, periodistes, gent d'entitats de memòria i responsables d'altres centres que conserven patrimoni i han col·laborat amb nosaltres.
D'una manera senzilla i breu, a través de petits clips d'una extensió d'aproximada d'un minut, una vintena de persones ens aniran descrivint com ha estat la seva "experiència d'arxiu" a l'Arxiu Nacional de Catalunya: a través d'un espai especial a la nostra pàgina web i els nostres comptes propis a les xarxes socials ( youtube, facebook i twitter ) difondrem dues col·laboracions diàries, al matí i al migdia, començant a partir del divendres 5 de juny, amb la presència d'un usuari molt especial que us convidem a conèixer.
Les altres accions de la Setmana Internacionals dels Arxius al nostre arxiu
Així mateix, us fem també accessible l'exposició Passeig i memòria.
Maquetes i documents d'indrets de Sant Cugat, actualment instal·lada al vestíbul de l'Arxiu Nacional i produïda conjuntament amb l'Arxiu Municipal de Sant Cugat del Vallès.
Aquesta mostra ha vist considerablement restringida la seva accessibilitat com a conseqüència de la pandèmia.
La trobareu en aquest enllaç a Calaix.
Cada plafó de l'exposició física ha estat reconvertit a una pàgina on es pot gaudir de la imatge de la maqueta corresponent i del text explicatiu de cadascun dels indrets de la ciutat i a sota inclou una galeria d'imatges de fotografies i documents antics i moderns relacionats amb el lloc.
Finalment, l'Arxiu Nacional ha produït un petit vídeo amb la voluntat d'atansar què és un arxiu a la població en general, poc avesada al seu tracte i coneixement, un tipus d'institució que sovint es percep en un sentit allunyat i elitista.
Aquest espot serà difós a primera hora del 9 de juny a través dels canals de comunicació del segell Gencat.
Del 8 al 14 de juny - Setmana Internacional dels Arxius
El Dia Internacional dels Arxius se celebra tota la setmana amb les persones usuàries com a protagonistes